टाटा कंसल्टेंसी सर्विसेज (टीसीएस) 7 लाख करोड़ रुपये का बाजार पूंजीकरण पार करने वाली पहली कंपनी बन गई है। आज ही कंपनी के निदेशक मंडल ने 16,000 करोड़ रुपये के शेयर पुनर्खरीद प्रस्ताव को मंजूरी दी है। बीएसई में कंपनी का शेयर 2.75 फीसदी चढ़कर 1,841.45 रुपये पर बंद हुआ। कारोबार के दौरान यह 3.16 फीसदी की बढ़त के साथ 1,849 रुपये तक पहुंचा था। एनएसई में कंपनी का शेयर 2.93 फीसदी के लाभ से 1,840 रुपये पर बंद हुआ। शेयरों में बढ़त से कंपनी का बाजार पूंजीकरण 18,836.98 करोड़ रुपये बढ़कर 7,05,012.98 करोड़ रुपये या 103 अरब डॉलर पर पहुंच गया। पिछले महीने 25 मई को कुछ समय के लिए कंपनी का बाजार पूंजीकरण 7 लाख करोड़ के पार पहुंचा था।